钦定古今图书集成/理学汇编/学行典/第047卷 > 朱子大全集 > 《答林德久》
## 钦定古今图书集成/理学汇编/学行典/第047卷 > 朱子大全集 > 《答林德久》

尝爱《韩子》说“所以为性者五”，而今之言性者，皆杂老
佛而言之，所以不能不异，在诸子中最为近理。盖如
吾儒之言，则性之本体，便只是仁义礼智之实。如老
佛之言，则先有个虚空底性，后方旋生此四者出来。
不然，亦说性是一个虚空底物，里面包得四者。今人
却为不曾晓得自家道理，只见得他说得熟，故如此
不能无疑。又才见说“四者为性之体”，便若实有此四
块之物，磊块其闲，皆是错看了也。须知性之为体，不
离此四者，而四者又非有形象方所可撮可摩也。但
于浑然一理之中，识得个意思情状，有界限，而实亦
非有墙壁遮栏分别处也。然此处极难言，故孟子亦
只于发处教人识取。不是本体中元来有此，如何用
处发得此物出来？但体无著莫处，故只可于用处看，
便省力耳。